རང་དབང་ཅན་གྱི་སྡེ་ཚན་གསུམ་གྱི་ནང་ནས་དབུས་སྤྱི་ཁྱབ་འོས་བསྡུ་ལས་ཁང་གིས།བོད་མི་མང་སྤྱི་འཐུས་དང་།སྲིད་སྐྱོང་གི་སྔོན་འགྲོ་དང་དངོས་གཞིའི་འོས་བསྡུ་གོ་སྒྲིག་གནང་བཞིན་པ་ལྟར།འོས་བསྡུ་དང་འབྲེལ་བའི་ལས་རིམ་དང་།ལམ་སྟོན།གསལ་བཤད།གསལ་བསྒྲགས་ཁག་ཡོངས་རྫོགས་བོད་ཡིག་རང་གི་ཐོག་ནས་གནང་གི་ཡོད།འོས་བསྡུ་དང་འབྲེལ་བའི་སྒྲིག་གཞི་ཡང་བོད་ཡིག་ཏུ་གཏན་ལ་ཕབ་ཡོད།གཞུང་ཞབས་འདེམས་བསྐོ་ལྷན་ཁང་གིས།གཞུང་ཞབས་འདེམས་སྒྲུག་གི་ཡིག་རྒྱུགས་ནང་བོད་དབྱིན་གཉིས་ཀ་རྒྱུགས་ལེན་གནང་གི་ཡོད་ཅིང་།ལས་བྱེད་ཚོའི་བོད་ཡིག་གནས་ཚད་ཡར་རྒྱས་གཏོང་ཐབས་སུ་དུས་ནས་དུས་སུ་ལས་བྱེད་འོས་སྦྱོང་དང་ཟབ་སྦྱོང་གོ་སྒྲིག་བྱེད།གཞུང་ཞབས་ཀྱི་བླངས་དོར་སྒྲིག་གཞི་བོད་ཡིག་ཏུ་གཏན་ལ་ཕབ་ཡོད་པ་དང་།ལས་བྱེད་ཀྱི་གསང་སྙན་དང་།བསྐོ་རྒྱ།གནས་སྤར་གསལ་བསྒྲགས་སོགས་ཡོངས་རྫོགས་བོད་ཡིག་རང་སྤྱད་དེ་གནང་གི་ཡོད།སྤྱི་ཁྱབ་རྩིས་ཞིབ་ལས་ཁང་ལ་ཆ་བཞག་ན།བོད་མིའི་སྒྲིག་འཛུགས་ཀྱི་རྩིས་ཁྲ་ཡོངས་རྫོགས་བོད་ཡིག་ཐོག་འབྲི་རྒྱུར་ལམ་སྟོན་དང་སྟངས་འཛིན་གནང་བཞིན་པ་མ་ཟད།རྩིས་ཁྲར་ཞིབ་འཇུག་བྱས་པའི་སྙན་ཐོ་དང་།བརྡ་དེད།ལན་འདེབས་བཅས་པའང་ཡོངས་རྫོགས་བོད་ཡིག་རང་གི་ཐོག་ནས་གནང་བཞིན་པ་རེད།དེ་བཞིན་རྩིས་དང་འབྲེལ་བའི་སྒྲིག་གཞི་ཁག་ཀྱང་བོད་ཡིག་ཏུ་གཏན་ལ་ཕབ་ཡོད་པ་མ་ཟད།ཆེད་སྤྱོད་ཐ་སྙད་དཔེར་ན།བྱུང་སོང་ཁ་འཐབ་དང་།རྩིས་སྒོ།ག་སྒྱུར།གཏན་འཇགས་མ་དངུལ།བུན་ནག་སོགས་གངས་སྐྱིད་དུ་རྒྱུན་སྤྱོད་ཐ་སྙད་ཀྱི་ཚུལ་དུ་བེད་སྤྱོད་བྱེད་བཞིན་ཡོད་དོ།།།།